་ཆེར་བཀོད་པ། །སྐྱེས་སྦྱངས་མི་དམན་ཚིགས་བཟང་བཟོ་བོ་ཡིས། །ལེགས་སྦྱངས་བློ་གྲོས་མི་སྦྱིན་སྐྱེས་ཉིད་ལས། །གཙུག་ལག་དང་པོའི་ལུགས་བཟང་སྣང་བ་ཡིས། །ངོ་མཚར་གཟུགས་བརྒྱའི་ལྟད་མོ་ཅི་ཡང་ངོམ། །ཤེས་བྱ་གང་ལ་སྒྲིན་རྣམས་རིགས་སྟོབས་འབྱོར། །ཆེར་རློམ་སྙིང་གི་བརྟན་པ་འགུགས་བགྱིད་ཅིང་། །བློ་ལྡན་མཁས་པའི་གོ་སར་དབང་འབྱོར་བ། །ཐམས་ཅད་མཁྱེན་རྒྱུ་གང་ལ་སྦྱངས་པའི་མཐུ། །བྲིས་འབུར་གྱི་སྐུ་ཚུར་འབྱོར་བའི་ལན་ལྟ་བུ་ལ། དེང་དུས་སྒྱུ་འཕྲུལ་སོར་མོ་ཟློས་པའི་གར། །ཅི་ཡང་བསྒྱུར་ལས་སྣང་སྲིད་ཆོས་མ་ལུས། །ལྟ་བས་ངོམས་པ་མིན་པའི་མི་མཆོག་སྐུ། །བསྐྲུན་ལེགས་སུག་རྩེར་སོན་དྲིན་ལྷག་པར་ཆེ། །ཞེས་པ་ལྟ་བུའི་འཕྲོ་ནས་སྐབས་ཀྱི་གླེང་བ་གང་འོས་རྣམས་བསྲིང་བར་བྱའོ།། ༈ །དགུ་པ་དྲུང་ཡིག་མཁས་པ་ལྟ་བུ་ལ། ཤེས་བྱའི་དངོས་རྣམས་མིང་གཞི་སྔོན་རྗེས་འཇུག །བྱ་བྱེད་ལས་དང་དུས་གསུམ་རྣམ་པར་དབྱེའི། །ལམ་ནས་འཕོས་པའི་ལེགས་བཤད་མགྲིན་འཇོ་བ། །ཐུ་མིའི་ལུགས་སྲོལ་འཛིན་པ་དེ་དྲུང་དུ། །ཟླ་བ་ཞུན་མར་ཅོ་འདྲིའི་ངོས་གཞི་ལ། །མཛུབ་རྩེ་གློག་གི་རྩེ་དགའ་ལྟ་བུ་ཡིས། །མངོན་པར་བཀོད་པའི་འཕྲིན་ཡིག་གླིང་བུ་ལྟར། །ལྷང་ལྷང་འཇེབས་པའི་མཆིད་བུ་འདི་སྐད་གླེང་། །སྔོན་དགེས་བསྐྲུན་པའི་མཐོ་རིས་རྟེན་གྱི་གྲུས། །བསླབ་སྦྱངས་བརྩོན་པའི་ཆུ་ཆེན་ལེགས་བརྒལ་ནས། །དཔྱོད་ལྡན་གོ་འཕང་མི་དམན་གོ་ས་དེར། །བདེར་གནས་མཁས་པའི་ཚུལ་ལ་བརྟུན་ལས་ཆེ། །ཞེས་པའི་འཕྲོ་ནས་གང་འོས་རིགས་འགྲེའོ།། ༈ །བཅུ་པ་འཚོ་བྱེད་མཁས་པའི་རིགས་ལྟ་བུ་ལ། །རྣམ་ཤེས་དད་པའི་བསྟི་གནས་འགྲོ་ལུས་རྫིང་། །འབྱུང་ཁམས་མ་སྙོམས་འཁྲུགས་པའི་རྙོག་པ་དག །སྨན་དཔྱད་ཟས་སྤྱོད་སྟོན་པའི་ཀེ་ཏ་ཀས། །ལེགས་བགྲུངས་ཚེ་ཡི་རིག་བྱེད་འཆང་གི་དྲུང་། །ཤིས་པའི་དཔལ་ཀུན་འཇོ་བའི་ཡུལ་གྱི་གྲུར། །ལས་ཀྱི་བྱེད་པོས་ཉེར་བསྐོས་བདག་པོ་དེས། །བར་སྐབས་མཆིད་དུ་བགྲོ་བར་འོས་པའི་འཕྲིན། །འགྱུར་མེད་འདུས་པའི་བརྡ་ཡིས་འདི་སྐད་མོལ། །འཚོ་བྱེད་རིག་པའི་གཞུང་གི་ཉལ་འགྲོའི་རྒྱུན། །ཐོས་བསམ་ཧུབ་ཏུ་སོང་བའི་སྨྲ་སྒོ་ནས། །གསོས་སྨན་བདུད་རྩི་ཡན་ལག་བརྒྱད་པའི་ཀླུང་། །འཛད་མེད་སྐྱུགས་པི་བློ་ལྡན་ཨ་གསྟྱཿ །རྗེས་འཛིན་རིག་པར་མཁས་པའི་འཆིང་ཞགས་ཀྱིས། །ལུས་ཅན་སྲོག་གི་དྲི་ཟའི་ཡིད་འཕྲོག་མ། །བྲོ་འཚལ་ལྔ་པའི་བྱ་ལམ་བགྲོད་ཉེ་བའང་། །རང་དབང་འཆིང་བའི་བཟོད་ལྡན་ཁྱོད་འདྲ་སུ། །ཞེས་པ་ལྟ་བུའོ།། ༈ །བཅུ་གཅིག་པ་རྩིས་ཀྱི་རིག་པ་སྨྲ་བའི་རིགས་ལ། དང་པོ་སངས་རྒྱས་རྒྱུད་དང་གཙུག་ན་ཟླའི། །གཞུང་ལུགས་ལེགས་བཟུང་ཀློག་གྱུར་ཤེས་བྱའི་དངོས། །ཇི་སྙེད་བསྒྱུར་བཀོད་རི་མོའི་ལམ་ཉིད་ནས། །མ་ནོར་འདོམས་པའི་དབང་ཕྱུག་གང་དེའི་དྲུང་། །ཐམས་ཅད་མཁྱེན་རྒྱུ་གཙུག་ལག་འཆང་ཁྱོད་ལ། །མངོན་དགའི་མཆུ་སྒྲོས་ཕྱེ་བའི་ཁོང་སིང་ནས། །སྙན་དངགས་གཞུང་ལུགས་སྦྲང་རྩིས་མྱོས་ལས་སྐྱེས། །རྗོད་བྱེད་རྭ་ཡིག་གཉིས་པའི་དབྱངས་འདི་འབྱིན། །རྙོག་བྲལ་བློ་གྲོས་མ་དྲོས་གྲོང་ཁྱེར་ལས། །བླང་དོར་འཁྲུལ་པའི་དྲི་མ་འཁྲུད་བྱེད་པའི། །སྐར་ནག་རྩིས་རིག་ངག་བྱེད་རྒྱུན་མང་གིས། །སྔོན་མེད་ཕན་བདེའི་དབྱར་སྐྱེས་གཞོན་ནུ་འགུགས། །ཞེས་པ་ལྟ་བུའི་འཕྲོ་ནས་མཚམས་ཀྱི་གླེང་བ་སོགས་གང་འོས་དང་སྦྲེལ་ལོ། །དེ་དག་ཐམས་ཅད་ལ་རང་ཕྱོགས་གནས་ཚུལ་གྱི་གླེང་བ་སོགས་ཉུང་ཟད་བརྗོད་ན། ལྗོངས་ཀྱི་ཐིག་ལེའི་བསྟི་གནས་འཁོད་པ་བདག །ལས་བཟང་སྙིང་གི་མཛའ་ནས་བྱིན་པའི་རྟེན། །བར་མེད་རྒྱལ་བའི་ཐུགས་རྗེས་བསྲུངས་པའི་ཁོངས། །ཉེར་འཚེས་གོམ་པ་འགོད་སྐབས་གང་དུ་མཆིས། །སླད་དུ་རྩོམ་པ་ཐམས་ཅད་སེམས་ཅན་ཁམས། །ཕན་འདོད་སེམས་ཀྱི་དམ་པ་བསྐྱེད་ཤེས་ན། །ཅི་བྱས་བྱང་ཆུབ་དམ་པའི་རྒྱུར་འགྱུར་བའི། །དལ་རྟེན་སྙིང་པོ་སྟོངས་མིན་སྙིང་ལ་ཆོངས། །དཀར་དཀར་ཤོག་བུའི་ཤེལ་དཀར་དྭངས་པའི་ངོས། །གསལ་གསལ་ཡི་གེ་ཚར་དུ་དངར་བའི་སྒྲས། །ལྷང་ལྷང་སྒྲ་དོན་རྒྱན་གྱི་གདངས་འབྱིན་ཅིང་། །བྲེལ་བྲེལ་གོམ་སྟབས་ལྡན་པའི་ཁུར་གྱིས་ཁྱེར། །ཞེས་པ་ལྟ་བུར་རིགས་འགྲེ་སྦྱར་རོ།། ༈ །བཅུ་གཉིས་པ་དཀོར་གྱི་གཉེར་བྱེད་པའམ་སྲིད་པའི་འབྱོར་ལྡན་གྱི་རིགས་ལ། སྔོན་རབས་གཏོང་ཕོད་མི་དམན་དཔུང་པ་ཡི། །ཡལ་ག་རེ་བ་མེད་པའི་ཕྱོགས་བརྐྱངས་པས། །སྐྱེ་འདིར་མི་ཟད་དབྱིག་ལ་དབང་འབྱོར་བ། །ལེགས་བྱས་སྐལ་བ་སྦོམ་པོ་གང་ཡིན་དེར། །ལྗོངས་ཀྱི་ཐིག་ལེ་འདི་ནས་བརྗོད་བྱ་ཉིད། །ཚོགས་གསུམ་གཟུགས་སུ་བཀྲ་བའི་སྙན་དངགས་དབྱངས། །རྣམ་པར་དཔྱོད་ལྡན་རྣམས་ཀྱི་རྣ་བའི་དཔྱིད། །གང་ལས་འཕོས་པའི་འཕྲིན་དུ་འདི་སྐད་མཆིད། །ཆོས་སྲིད་ཟུང་གི་གཞལ་བྱའི་དངོས་མ་ལུས། །ཕྱོགས་སུ་མ་ལྷུང་རིག་པའི་སྲང་མདའ་ཡིས། །ལེགས་བཅལ་གཏོང་དང་ལེན་པའི་བརྒྱ་ཕྲག་སྒོ། །འབྱེད་པས་རང་གཞན་རེ་བ་འགེངས་རིང་ནས། །འབྱོར་ལན་དགོས་ཚེ་གོང་མ་རྣམས་ལས་གང་འོས་བླངས་ལ་རིགས་འགྲེའོ།། ༈ །བཅུ་གསུམ་པ་སྐྱེས་བུ་རྩལ་ལྡན་གྱི་རིགས་ལ། དར་བབ་ལང་ཚོའི་དཔལ་དང་འཕོང་སྐྱེན་སོགས། །སྒྱུ་རྩལ་རིག་པར་འབྱངས་པའི་ངོ་མཚར་གྱིས། །ན་ཟླའི་སྐྱེས་བུའི་ཁེངས་པ་སྙོལ་བྱེད་པ། །དཔའ་རྩལ་རྨད་བྱུང་སྟག་ཤར་གང་ཡིན་དེར། །ཆེད་དུ་བསྲིང་བ་དཔྱོད་ལྡན་སྐྱེས་བུ་ཁྱོད། །དགའ་བྱེད་ལྷ་བུའི་སྐྱེ་བ་མ་བླངས་ཤིང་། །མདའ་ལྔའི་བདག་པོའི་མིག་འཕྲུལ་བྱས་མིན་པར། །ཆེན་པོ་ལ་འོས་ལུས་ངག་ཡིད་ཀྱི་རྩལ། །ཇི་སྙེད་ཡུལ་ལ་ཆེས་སྒྲིན་ཚུལ་ལ་རང་། །འདིར་འཁོད་འབྱུང་ཚོགས་རྟེན་གྱི་གྲུ་གཟིངས་ཆེ། །ནང་རིགས་དེད་དཔོན་མཁས་པས་དབང་སྒྱུར་ཚེ། །བསྟན་«་་་་་ཕལ་པ་ཡིན་ན། སྣ་ཚོགས་བྲེལ་བའི་ཆུ་གཏེར་ཞེས་བསྒྱུར། »ཇུས་བྲེལ་བའི་ཆུ་གཏེར་ལས་བསྒྲལ་ནས། །བདེ་དགའི་རིན་ཆེན་གཏེར་ལ་རོལ་བའི་སྐབས། །མཚམས་ཀྱི་གླེང་བ་སོགས་སྐབས་སུ་གང་འཚམས་བྲིའོ།། ༈ །བཅུ་བཞི་པ་ཤིན་ཏུ་མཛའ་བའི་སྙིང་གྲོགས་ལྟ་བུ་ལ། བཟོད་སོགས་བསོད་ནམས་ཤར་རིའི་ཕྲག་གོང་ནས། །ལེགས་པར་ཤར་བའི་མཚར་སྡུག་ཟླ་བའི་བཞིན། །མངོན་མཐོང་ཡིད་ཀྱི་ཀུ་མུད་གསར་པའི་འཛུམ། །བརྒྱ་ཕྲག་འགྲོལ་བར་བྱེད་པའི་མཛའ་ན་བོར། །ཞེས་སམ། མངོན་མཐོང་བདེན་མིན་གཏམ་གྱིས་འདྲིད་མི་བྱེད། །སྙིང་གྲོས་ཚུལ་དུ་མང་པོ་མི་སྨྲ་ཡང་། །མཁྲིས་སུ་བསྙེན་ཙམ་ཡིད་དགའི་དཔལ་སྟེར་བར། །སྙིང་གྲོགས་ཟླ་བ་གཞོན་ནུ་ལྟ་བུའི་དྲུང་། །ཞེས་པ་ལྟ་བུའི་འཕྲོ་ནས། བློ་གྲོས་ཕྲེང་རྒྱུད་མཁན་མའི་མཛུབ་རྩེ་ཡིས། །མགྱོགས་པར་བཏུས་པའི་ཚིག་སྦྱོར་མེ་ཏོག་ཚོགས། །མཛའ་གཅུགས་སེམས་ཀྱི་སྐུད་པར་བསྟར་བའི་ཕྲེང་། །ཀུན་དགའི་དཔལ་བསྐྱེད་མཛའ་ནའི་མགྲིན་པར་མཛེས། །ཞེས་སམ། བདེ་འབྱོར་སཱ་ལའི་རྐང་འཐུང་འཁྲིགས་པ་ལས། །ཀུན་དགའ་ཁོང་ནས་རྒྱས་པའི་དྲི་མཆོག་རྟ། །མཛའ་བས་སྦྲེལ་བའི་ཚོང་ཕྲུག་གནས་ཡུལ་གྱིས། །བསྐལ་པའི་གདུང་བ་དབུགས་འབྱིན་འདི་སྐད་མོལ། །ཞེས་པ་ལྟ་བུ་གང་རུང་འཕྲོ་ནས། དེང་དུས་ལས་བཟང་ཡིད་འཕྲོག་གཡབ་མོ་ཡིས། །འཁོར་བའི་ཁང་པར་མགྲོན་དུ་གཉེར་བྱས་ཤིང་། །སྔོན་ལས་མེས་པོས་བགོ་སྐལ་འདོད་པ་ལྔར། །དགྱེས་དགུར་རྩེན་པའི་ལུས་འཚོ་བདེ་ལས་ཆེ། །འདི་ན་ལྷག་བསམ་སྤུ་སྡུག་རྨ་བྱའི་མིག །དཀོན་མཆོག་ཐུགས་རྗེའི་ནམ་མཁའི་གླིང་གཏོད་ཀྱིན། །དར་བབ་ལང་ཚོའི་དོ་ར་རྒྱས་པའི་ནང་། །རང་གཞན་བདེ་འདོད་ཟློས་བུའི་གར་གྱིས་རྩེན། །མཚམས་ཀྱི་གླེང་བ་ཡོད་ན་འདིར་འདྲི། སླད་ཆར་ཡར་ངོའི་ཟླ་བ་ཞག་རེ་ཞིང་། །ཆ་ཤས་འཕེལ་ཕྱོགས་རྫོགས་འདིས་དར་བབ་དག །མངོན་མཐོར་བགྲོད་ལ་ཡིག་ཀློག་འདྲི་རྩིས་སོགས། །སྒྱུ་རྩལ་རིག་པར་སྦྱང་དགོས་སྟོན་པར་མཚོན། །དེ་སྐད་«་་་་་དེ་སྐད་རབ་དགའ་རྒྱས་པའི་རྐང་འཐུང་ལས། །ཞེས་བསྒྱུར། »སྡེ་བཞི་རྒྱས་པའི་རྐང་འཐུང་ལས། །འཕྲིན་སྙན་ཤོད་བྱེད་ཡལ་གའི་རི་དྭགས་དེས། །རྟེན་ཕྲན་ལྗོན་པའི་འབྲས་བུའི་ཁུར་ཐོགས་ནས། །མཛའ་གཅུགས་ཕྱོགས་ཀྱི་ཡལ་གར་འཁྲིལ་ཏེ་སོང་། །ཞེས་པ་ལྟ་བུའོ།། ༈ །བཅོ་ལྔ་པ་མཛའ་མོ་མཛེས་ཤིང་མཚན་བཟང་བ་ལྟ་བུ་ལ། ལེགས་བྲིས་ལུས་ཕྲའི་སྐྱེ་བ་བླངས་པ་མེད། །ཡིད་སྲུབས་སྤྲུལ་པའི་འདོད་ཡོན་ཡང་མིན་པའི། །མངོན་འདོད་ལྡན་པའི་སྙིང་གི་བརྟན་པ་དག །དབང་མེད་དབྲོག་པའི་ཟླ་བཞིན་མ་དེའི་དྲུང་། །ཞེས་སམ། ཆེད་དུ་མ་བཅོས་ལུས་མཛེས་སྐྱེ་མཆེད་གཙང་། །སྡང་མིན་བཞིན་གྱིས་ཟླ་གཞོན་མཛེས་པར་འཕྲོག །མ་བགོས་ཁ་ནས་ལི་ཤིའི་བསུང་འཐུལ་བའི། །ཀུན་དགའ་བསྐྱེད་པའི་སྙིང་གི་མཛའ་ནའི་དྲུང་། །ཞེས་སམ། ཟླ་བའི་བཞིན་ལ་བུང་བའི་མིག་ཟུང་གཡོ། །ཨུཏྤལ་དམར་པོའི་འཛུམ་སྒྲོས་མུ་ཏིག་ཚེམས། །དབང་སྔོན་མགོ་སྐྱེས་གློག་གི་རྣ་ཆ་ཅན། །འདོད་ལྡན་ཡིད་དབང་འཕྲོག་པའི་མཛའ་ན་མོར། །ཞེས་པ་རྣམས་ལས་གང་རུང་གི་འཕྲོ་ནས། སྟོན་ཟླ་ཞུན་མར་ཅོ་འདྲིའི་ཤོག་བུའི་གཞིར། །དར་བབ་ལང་ཚོ་ལས་བྱུང་མཛའ་བའི་འཕྲིན། །རྣམ་གསལ་ཡི་གེའི་གད་མོ་འབྱིན་འདྲ་འདི། །ལྟ་བྱེད་ཡུལ་གྱི་བདུད་རྩི་བཞིན་དུ་འཐུངས། །ཞེས་སམ། མཛའ་བ་ལས་སྐྱེས་བློ་ཡི་སྨྱུ་གུའི་རྩེས། །རབ་དགའ་རྒྱས་པའི་རྩེ་འཇོའི་ཟློས་པའི་གར། །ཡིད་འོང་དཀར་འཇམ་ཤོག་བུའི་དོ་རའི་ནང་། །བསྒྱུར་བའི་ལྟད་མོ་འདི་ལ་མིག་དབང་གཏོད། །ཅེས་སམ། མཚར་སྡུག་གཟུགས་ཀྱི་རེ་ཁཱ་ཀུན་རྟོག་གི །པིར་རྩེས་ཡིད་ཀྱི་རྩིག་ངོས་འདྲི་བཞིན་དུ། །དགའ་བའི་ལང་ཚོ་རྒྱས་པའི་གླུ་ཆུང་དག །དལ་གྱིས་ལེན་འདིར་རྣ་དབང་གཏོད་ཅིག་གུ། །ཞེས་པ་རྣམས་ལས་གང་རུང་གི་འཕྲོ་ནས། དེང་དུས་འདྲེན་བྱེད་དཔྱིད་འདི་པདྨ་དཀར། །ཕྲ་ལྡེམ་སྡོང་བུའི་རྩེ་ན་གཡོ་བའམ། །ལུས་ཕྲ་ཁྱོད་ལུས་འཇོ་སྒེག་གཡོ་བའི་བཞིན། །འཛུམ་དཀར་ངོམ་པ་ཅི་ཡིན་འཕྱང་མོ་ཉུག །ཅེས་སམ། དེང་དུས་མཆོག་མིན་སྐྱེ་བའི་ཤར་རིའི་རྩེར། །མངོན་པར་འཕགས་པའི་དགེ་མཚན་རི་བོང་གཟུགས། །རྣམ་བཀྲའི་དར་བབ་ལང་ཚོའི་ཟླ་གཞོན་གྱིས། །ཀུན་ཡིད་དབྲོག་པའི་འཛུམ་ཟེར་རིང་དུ་སྤྲོ། །ཞེས་སམ། དཀར་བསིལ་བཏུང་ན་ཚིམ་པ་མེད་པའི་བདེ། །སྟེར་བྱེད་ལང་ཚོ་ལྡན་པས་འཇུག་པའི་ཡུལ། །སྣ་ཚོགས་འདབ་སྟོང་བཞད་པའི་ཁྲུས་ཀྱི་རྫིང་། །འོ་མའི་རང་བཞིན་ཅན་འདི་སྙིང་དུ་སྡུག །ཅེས་པ་ལྟ་བུ་གང་རུང་གི་འཕྲོ་ནས། རབ་དགའ་བསྐྱེད་པ་སོ་ཡི་ཟེའུ་འབྲུ་དག །རབ་དཀར་འཛུམ་པའི་སིང་ནས་མཛའ་གཅུགས་གཏམ། །རབ་སྙན་སྦྲང་རྩིར་སྤྱོད་པའི་གླུ་འདྲ་བ། །རབ་དཀར་རྟེན་གྱི་འདབ་མ་བསྒྱུར་ཏེ་སོན། །གང་ཚེ་ལྟ་བྱེད་ཡུལ་དུ་སྔོན་མེད་ཀྱི། །ལྟད་མོ་ཡིད་འོང་མཐོང་བས་མ་ཚིམ་པར། །འདོད་ལྷས་རྣམ་སྤྲུལ་སྲིད་པའི་དཔལ་ཀུན་ལ། །ཆགས་བྲལ་དམ་པའི་བརྟུལ་ཞུགས་བླངས་སམ་སྙམ། །ཞེས་སམ། གང་ཚེ་འཕྲིན་ཡིག་སྙན་འཇེབས་གླུ་ཡི་རྒྱ། །མ་ཉམས་སོན་པས་བློ་ལྡན་དགའ་བ་བརྟས། །དཔྱིད་དུས་ཁུ་བྱུག་རྒྱགས་པའི་དབྱངས་དང་པོ། །ཀུན་གྱི་སྒྲ་འཛིན་དཔལ་དུ་ལེན་མིན་ནམ། །ཞེས་སམ། དེ་ཚེ་མཛའ་གཅུགས་མཆིད་ཀྱི་ཕོ་ཉ་མོས། །ལུས་འཚོ་བྱེད་པ་རོ་བརྒྱའི་བཅུད་ལེན་«་་་་་བཟའ་བཏུང་གི་རིགས་འབྱོར་ལེན་གྱི་ཚེ། »བཅས། །ཆབ་ཅིག་ལྷགས་པར་རབ་དགའ་རྒྱས་པའི་སེམས། །སྔོན་མེད་ཟློས་པའི་གར་གྱིས་བྲེལ་ལམ་སྙམ། །ཞེས་པ་ལྟ་བུ་གང་རུང་འཕྲོར་རང་ཕྱོགས་གནས་ཚུལ་སྨོས་པ། ལྗོངས་ཀྱི་དམ་པ་འདིར་འཁོད་རྒྱལ་རིགས་«་་་་་རང་དགེ་སློང་ཡིན་ན། ཤཱཀྱའི་སྲས་ཞེས་བསྒྱུར། »སྐྱེས། །བསླུ་མེད་སྐྱབས་གསུམ་ཐུགས་རྗེའི་གདུང་སྐྱོབ་དཀར། །ཁམས་གསུམ་སྲིད་པའི་བླ་མར་འཁོར་བའི་གྲིབ། །སྐྱབས་སུ་འགྲོ་བའི་བཟླས་བརྗོད་མ་བསྐྱུད་སྐབས། །ཞེས་སམ། སྲིད་པ་འདིར་ཡང་དལ་རྟེན་རིང་འཚོ་མཁན། །ཚེ་སྦྱིན་སྒེག་མོའི་མཆོག་སྦྱིན་མཛུབ་རྩེ་ནས། །འཆི་མེད་ཚེ་ཡི་ཟིལ་དངར་འཛག་པའི་རྒྱུན། །དང་འདོད་སྙིམ་པས་འཐུངས་བཞིན་བདེ་བའི་སྐབས། །ཞེས་པ་ལྟ་བུ་གང་རུང་གི་འཕྲོར། སྲིད་ཞིའི་ཕུན་ཚོགས་སྒྲུབ་རྟེན་དབྱར་སྐྱེས་ཤིང་། །ལང་ཚོའི་ཡལ་ག་བརྟས་རྩེར་ཆགས་པ་ཡི། །མཛའ་གཅུགས་ལམ་ནས་གླེང་བའི་མེ་ཏོག་དཀར། །སྙན་འཇེབས་རྣ་བའི་རྒྱན་དུ་བསྲིང་ཡང་འཚལ། །དེ་རིགས་ལ་རྩེ་མཚར་གྱི་གཏམ་ལྟ་བུ་བྱེད་ན། དར་བབ་ལང་ཚོའི་རྩེ་དགའ་རྗེས་དྲན་པས། །འཐིབས་བུ